ทิพยฯหวังเบี้ยชีวิต1.5หมื่นล.
แผนยาว4ปีเพิ่มทุน3.4พันล. ยึดพันธมิตรขายผ่านแบงก์รัฐ
27 เม.ย. 2555

แผนยาว4ปีเพิ่มทุน3.4พันล. ยึดพันธมิตรขายผ่านแบงก์รัฐ
ทิพยประกันชีวิตเดินเครื่องเต็มสูบ วางแผนระยะยาว 4 ปี กวาดเบี้ย 1.5 หมื่นล้าน
นายศรัณย์ ลิมป์หิรัญรักษ์ กรรมการผู้จัดการ บริษัท ทิพยประกันชีวิต เปิดเผยว่า บริษัทได้วางแผนธุรกิจระยะยาว 4 ปี (2555-2558) เพื่อสร้างความมั่นคงให้กับธุรกิจ โดยในปี 2555 จะเพิ่มทุนจดทะเบียนอีก 891 ล้านบาท เป็น 1,335 ล้านบาท และทำเบี้ยให้ได้ 3,000 ล้านบาท เมื่อเทียบกับปี 2554 ที่ทุนจดทะเบียนอยู่ 400 ล้านบาท และมีเบี้ย 200 ล้านบาท
ส่วนปี 2556 เพิ่มทุนเป็น 2,235 ล้านบาท ทำเบี้ยให้ได้ 5,000 ล้านบาท ปี 2557 เพิ่มทุนเป็น 3,420 ล้านบาท ทำเบี้ยให้ได้ 5,750 ล้านบาท และเมื่อถึงปี 2558 ก็จะเติบโตแบบก้าวกระโดด ตั้งเป้าทำเบี้ยประกันให้ได้ 1.5 หมื่นล้านบาท ซึ่งบริษัทวางกลยุทธ์รายได้ให้มาจากช่องทางธนาคารหรือแบงก์แอสชัวรันส์ 60% และช่องทางตัวแทน 40%
“หลังจากเราเพิ่มทุนใหม่ครบ 1,335 ล้านบาทในเดือน พ.ค.นี้ โครงสร้างผู้ถือหุ้นก็จะมี ทิพยประกันภัย ถือหุ้น 20% ธนาคารออมสิน 20% ไทยศรีประกันภัย 15% ไทยบรูไนฟันด์ 15% พรมพิบาลโบรกเกอร์ 5% ที่เหลือเป็นผู้ถือหุ้นรายย่อย ซึ่งจะทำให้เรามีความพร้อมในการแข่งขันในตลาดมากขึ้น” นายศรัณย์ กล่าว
อย่างไรก็ตาม ผลการดำเนินงานในไตรมาสแรกที่ผ่านมาทำเบี้ยได้แล้ว 200 ล้านบาท ซึ่งก็เป็นไปตามภาวะตลาด แต่คาดว่าในไตรมาส 2 นี้จะทำเบี้ยได้ 1,500 ล้านบาท เนื่องจากบริษัทจะขายประกันสินเชื่อผ่านพันธมิตรที่เป็นธนาคารของรัฐและธนาคารออมสินเพิ่มมากขึ้น ซึ่งคาดว่าในปีนี้จะมีสัดส่วนเบี้ยจากประกันสินเชื่อ 55% หรือ 1,650 ล้านบาท เบี้ยประกันกลุ่ม 35% หรือ 1,050 ล้านบาท และเบี้ยสามัญทั่วไปอีก 10% หรือ 300 ล้านบาท
นอกจากนี้ จะเน้นขายแบบประกันสะสมทรัพย์เพิ่มขึ้นเพื่อมารองรับกับความต้องการที่หลากหลายของลูกค้าที่ได้รับผลกระทบจากการที่ พ.ร.บ.คุ้มครองเงินฝากจะลดความคุ้มครองเหลือ 1 ล้านบาท ทำให้ต้องมีการกระจายความเสี่ยง และหาช่องทางลงทุนอื่นแทน